b"\n_START_ARTICLE_\nSerhat\n_START_SECTION_\nBakgrunn\n_START_PARAGRAPH_\nSerhat ble f\xc3\xb8dt 24. oktober i \xc4\xb0stanbul i Tyrkia. Faren, \xc4\xb0smail Hakk\xc4\xb1, var en marineoffiser var i likhet med moren f\xc3\xb8dt i Trabzon. Han gikk grunnskolen i \xc4\xb0cadiye i \xc3\x9csk\xc3\xbcdar, og siden den tyske videreg\xc3\xa5ende skolen i Beyo\xc4\x9flu i Istanbul. Han ble uteksaminert fra tannhelse-fakultetet ved Universitetet i Istanbul i 1988. I 1990 fullf\xc3\xb8rte han to m\xc3\xa5neders f\xc3\xb8rstegangstjeneste i Burdur.\n_START_SECTION_\nFjernsyn og opptredener\n_START_PARAGRAPH_\nI 1994 etablerte Serhat sitt eget produksjonsselskap, End Productions. Etter en avtale med kringkasteren TRT, fikk selskapet produsere gameshowet Riziko!, en tyrkisk versjon av det amerikanske sp\xc3\xb8rreprogrammet Jeopardy!. Serhat var ogs\xc3\xa5 programleder fra premieren 3. oktober 1994. I 1995 mottok han to Golden Butterfly-priser, en for \xc3\xa5rets beste mannlige vert og en for \xc3\xa5rets beste gameshow-vert. I 1996 ble han igjen tildelt prisen for \xc3\xa5rets beste gameshow-vert. Programmet gikk i over 430 episoder og gikk p\xc3\xa5 fjernsyn frem til slutten av 1996.Siden har selskapet hans produsert flere tyrkiske tv-programer som Alt\xc4\xb1na H\xc3\xbccum. _NEWLINE_I 1998 returnerte Riziko! med Serhat som programleder, denne gang p\xc3\xa5 den kommersielle kanalen Kanal 7. Senere ble han talkshow-vert for programmet Serhat'la Rizikosuz p\xc3\xa5 samme kanal, men programmet ble tatt av plakaten etter seks episoder. _NEWLINE_Sent i 2009 etablerte Serhat danseorkesteret Caprice the Show med 18 musikere, og orkesteret gjorde en rekke opptredener de neste \xc3\xa5rene. Gjennom selskapet sitt organiserer han ogs\xc3\xa5 \xc3\xa5rlige begivenheter som sangkonkurransen for ungdom, Liseleraras\xc4\xb1 M\xc3\xbczik Yar\xc4\xb1\xc5\x9fmas\xc4\xb1, Megahit-Uluslararas\xc4\xb1 Akdeniz \xc5\x9eark\xc4\xb1 Yar\xc4\xb1\xc5\x9fmas\xc4\xb1, og dansekonkurransen for ungdom, Dans Maratonu.\n_START_SECTION_\nMusikkarriere\n_START_PARAGRAPH_\nHan startet musikkarrieren sin i 1997 med en medley av sangene \xc2\xabR\xc3\xbcya\xc2\xbb og \xc2\xabBen Bir Daha\xc2\xbb. I 2004 slapp han sin andre singel, \xc2\xabTotal Disguise\xc2\xbb sammen med den fransk-belgiske sangeren Viktor Lazlo. Singelen inneholdt ogs\xc3\xa5 flere remikser av sangen. I 2005 utga han sangen \xc2\xabChocolate Flavour\xc2\xbb sammen med \xc2\xabTotal Disguise\xc2\xbb i Hellas. I 2008 samarbeidet han med den russisk-georgiske sangeren Tamara Gverdtsiteli, og sammen spilte de inn sangene \xc2\xabI Was So Lonely\xc2\xbb, \xc2\xabNo No Never (Moscow\xe2\x80\x93Istanbul)\xc2\xbb og \xc2\xabYa + Ti\xc2\xbb (en russisk versjon av \xc2\xabTotal Disguise\xc2\xbb). De tre sangene ble utgitt p\xc3\xa5 samme singel og var ogs\xc3\xa5 med p\xc3\xa5 Gverdtsitelis album Vozdushiy Potsyelui (2008)._NEWLINE_I 2014 begynte Serhat \xc3\xa5 jobbe i Frankrike og Tyskland. Han slapp sin femte singel, den franskspr\xc3\xa5klige sangen \xc2\xabJe m'adore\xc2\xbb med en musikkvideo innspilt i Paris og regissert av Thierry Vergnes. Den n\xc3\xa5dde f\xc3\xb8rsteplass p\xc3\xa5 den tyske Deutsche DJ Black/Pop-listen, nummer 1 p\xc3\xa5 hitlisten Black 30, nummer 2 p\xc3\xa5 den britiske Dance-listen, nummer 8 p\xc3\xa5 den franske Dance-listen og nummer 9 p\xc3\xa5 den sveitsiske Dance-listen._NEWLINE_12. januar 2016, kunngjorde San Marino RTV at Serhat skulle representere San Marino i Eurovision Song Contest 2016 i Stockholm. Bidraget \xc2\xabI Didn't Know\xc2\xbb ble sluppet 9. mars samme \xc3\xa5r. Han deltok i den f\xc3\xb8rste semifinalen av Eurovision Song Contest, tirsdag 10. mai 2016, men endte p\xc3\xa5 tolvteplass og kvalifiserte seg dermed ikke til finalen. 2. november 2017 slapp han en discoversjon og ny musikkvideo av \xc2\xab\xc2\xa0I Didn't Know\xc2\xbb, denne gang sammen med sangeren Martha Wash. Sangen debuterte p\xc3\xa5 plass 47 p\xc3\xa5 den amerikanske Dance Club Songs-listen og n\xc3\xa5dde en 25. plass etter fire uker p\xc3\xa5 listen. Serhat ble med dette den f\xc3\xb8rste tyrkiske artisten som n\xc3\xa5dde denne hitlisten. En ny versjon av \xc2\xabTotal Disguise\xc2\xbb samme med Elena Paparizou ble sluppet 22. juni 2018 av selskapet CAP-Sounds._NEWLINE_I mai 2019 representerte Serhat San Marino for andre gang i Eurovision Song Contest i Tel Aviv i Israel, med l\xc3\xa5ten \xc2\xabSay Na Na Na\xc2\xbb. Denne gang lyktes han med \xc3\xa5 kvalifisere seg til finalen, og dette var andre gang San Marino n\xc3\xa5dde en finale siden debuten i 2008. I finalen endte sangen som nummer 19 av 26 deltakere, San Marinos beste plassering til da."